El Sevilla exposa a Burjassot les seues “Reflexiones del Hombre lengua”
2025-07-24

Miguel Ángel Rodríguez Jiménez, més conegut com El Sevilla, capdavanter i cantant del disbauxat grup musical Mojinos Escozíos, ha canviat el fragor dels concerts pel característic tamboret dels monologuistes. Diumenge que ve 3 de maig, aterrarà a Burjassot per presentar el seu monòleg “Reflexiones del Hombre lengua”, dins de la programació regular amb la qual l’IMCJB dóna la benvinguda al mes de maig.

El monòleg, apte per a tots els públics, començarà a les 19h en el Centre Cultural Tívoli. Les entrades tenen un preu de 12 euros en venda anticipada i de 15 euros en taquilla i no es poden adquirir en la Casa de Cultura. Es poden comprar en Atrápalo i Lets bonus. Les persones que hagen adquirit la seua entrada a través d’Internet, hauran d’arreplegar la seua entrada física el mateix dia de l’espectacle, en la taquilla del Tívoli, a partir de les 17.30 h.

El monòleg és un text directe i sense embuts, carregat d’ironia, que, en paraules d’El Sevilla “pretén ser un homenatge als pocs éssers humans que tenen la capacitat o el do diví d’elaborar i fabricar pensaments inútils i intranscendents, motiu pel qual he decidit que ha arribat el moment de repartir i compartir amb els meus semblants la saviesa de la qual m’ha dotat la Naturalesa, sense més pretensió que la de demostrar que fins al més ximple, posant la meua persona com a exemple personal d’aquesta reflexió, pot fer rellotges”.